text: nymfer
  
  publiceret: 2023-05-22 14:12:43+02:00
  Nymfer er i græsk mytologi en fællesbetegnelse for smukke kvindelige naturvæsener. Nymferne er knyttet til en bestemt lokalitet, som de værner, og hvor omkringboende mennesker dyrker dem og sommetider møder dem. Nymferne opfattes som udødelige eller med et meget længere liv end menneskenes. De bor især i bjerge, kilder og træer og kaldes da ved særlige navne (oreader, najader, dryader), men kan også være knyttet til havet eller en ø, som Kalypso er det i Odysseen. Se også mænader.
  Ligesom nordboernes elverpiger har nymferne spillet en stor rolle i den græske folkelige bevidsthed indtil nutiden. I de litterære myter optræder de ofte som individer: Som gode skytsånder, som forfulgte af mandlige guder (Arethusa, Dafne, Echo) og som kvindelige dæmoner, der lokker unge mænd i ulykke (Kalypso).